Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) 998/2003 ώστε να συνεκτιμηθεί η προσχώρηση της Μάλτας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Απαιτείται η αναπροσαρμογή ορισμένων πράξεων που εκδίδονται από την Ευρωπαϊκή Ένωση, λόγω της προσχώρησης, και οι απαραίτητες αναπροσαρμογές δεν προβλέπονται στην Πράξη Προσχώρησης.

Ο κανονισμός (ΕΚ) αριθ. 998/2003 είναι μία από τις πράξεις αυτές και θεσπίζει τους υγειονομικούς όρους που εφαρμόζονται στις μη εμπορικού χαρακτήρα μετακινήσεις σκύλων συντροφιάς, γατών και κουναβιών.

Η νήσος Μάλτα έχει διατηρήσει έως σήμερα ένα σύστημα 6μηνης καραντίνας για εισαγωγές για τα εν λόγω είδη, όμως ως νέο κράτος μέλος που προσχωρεί στην Ευρωπαϊκή Κοινότητα πρέπει να καταργήσει αυτό το σύστημα ώστε να μεταφέρει και να εφαρμόσει τον κανονισμό (ΕΚ) αριθ. 998/2003 από την 3η Ιουλίου 2004.

Κατά τις διαπραγματεύσεις για τη διεύρυνση, η Μάλτα υποστήριξε ότι ως νήσος με παρόμοιο υγειονομικό καθεστώς όσον αφορά τη λύσσα με αυτό της Σουηδίας, της Ιρλανδίας και του Ηνωμένου Βασιλείου, πρέπει να συγκαταλέγεται στην ίδια κατηγορία με αυτά τα τρία κράτη μέλη, θέση που έγινε δεκτή από το Συμβούλιο κατά τις διαπραγματεύσεις με όλα τα κράτη μέλη.

Ο κανονισμός (ΕΚ) αριθ. 998/2003 κατατάσσει τα κράτη μέλη σε δύο κατηγορίες, σύμφωνα με το ιστορικό των ελέγχων που εφαρμόζουν για τη λύσσα, και επιτρέπει για τη Σουηδία, την Ιρλανδία και το Ηνωμένο Βασίλειο μεταβατική περίοδο πέντε ετών για τον έλεγχο σκύλων, γατών και κουναβιών που εισέρχονται στην επικράτειά τους.

Επομένως, η Μάλτα πρέπει να προστεθεί στον υφιστάμενο κατάλογο των τριών κρατών μελών - Σουηδία, Ιρλανδία, Ηνωμένο Βασίλειο - στα οποία έχει εγκριθεί μεταβατική περίοδος στο πλαίσιο του εν λόγω κανονισμού.κατά τη διάρκεια της περιόδου αυτής τα ίδια μέτρα που ισχύουν για μετακινήσεις προς αυτά τα τρία κράτη μέλη, όσον αφορά τις μη εμπορικού χαρακτήρα μετακινήσεις σκύλων συντροφιάς, γατών και κουναβιών, ισχύουν και για τις μετακινήσεις προς τη Μάλτα.

Ο κανονισμός (ΕΚ) αριθ. 998/2003 πρέπει να τροποποιηθεί ανάλογα.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) 998/2003 ώστε να συνεκτιμηθεί η προσχώρηση της Μάλτας (Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την Πράξη Προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας [1], και ιδίως το άρθρο 57,

[1] ΕΕ L 236, 23.9.2003, σ. 33.

Εκτιμώντας τα ακόλουθα:

(1) Για ορισμένες πράξεις που εκδίδονται από την Ευρωπαϊκή Ένωση, οι οποίες παραμένουν σε ισχύ μετά την 1η Μαΐου 2004 και για τις οποίες απαιτούνται προσαρμογές λόγω της προσχώρησης, οι απαραίτητες προσαρμογές δεν προβλέφθηκαν στην πράξη προσχώρησης, ιδίως στο παράρτημα ΙΙ αυτής.

(2) Ο κανονισμός (ΕΚ) αριθ. 998/2003 [2] θεσπίζει τους υγειονομικούς όρους για τις μη εμπορικού χαρακτήρα μετακινήσεις σκύλων συντροφιάς, γατών και κουναβιών και αποτελεί μια από τις πράξεις που χρειάζονται προσαρμογή.

[2] ΕΕ L 146, 13.6.2003, σ. 1. Κανονισμός όπως τροποποιήθηκε την τελευταία φορά από τον κανονισμό της Επιτροπής (ΕΚ) αριθ. 592/2004 (ΕΕ L 94, 31.3.2004, σ. 7).

(3) Η νήσος Μάλτα έχει διατηρήσει έως σήμερα ένα σύστημα 6μηνης καραντίνας για εισαγωγές για τα εν λόγω είδη, όμως θα καταργήσει αυτό το σύστημα ώστε να μεταφέρει και να εφαρμόσει τον κανονισμό (ΕΚ) αριθ. 998/2003 από την 3η Ιουλίου 2004.

(4) Κατά τις διαπραγματεύσεις για τη διεύρυνση έγινε αποδεκτό ότι, επειδή η Μάλτα αποτελεί νήσο με παρόμοιο υγειονομικό καθεστώς όσον αφορά τη λύσσα με αυτό της Ιρλανδίας, του Ηνωμένου Βασιλείου και της Σουηδίας, πρέπει να συμπεριληφθεί στην ίδια κατηγορία με αυτά τα τρία κράτη μέλη.

(5) Ο κανονισμός (ΕΚ) αριθ. 998/2003 κατατάσσει τα κράτη μέλη σε δύο κατηγορίες, σύμφωνα με το ιστορικό των ελέγχων που εφαρμόζουν για τη λύσσα, και επιτρέπει για τη Σουηδία, την Ιρλανδία και το Ηνωμένο Βασίλειο μεταβατική περίοδο πέντε ετών για τον έλεγχο σκύλων, γατών και κουναβιών που εισέρχονται στην επικράτειά τους.

(6) Επομένως, η Μάλτα πρέπει να προστεθεί στον κατάλογο των κρατών μελών στα οποία έχει εγκριθεί μεταβατική περίοδος στο πλαίσιο του εν λόγω κανονισμού.

(7) Ο κανονισμός (ΕΚ) αριθ. 998/2003 πρέπει να τροποποιηθούν ανάλογα.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ο κανονισμός (ΕΚ) αριθ. 998/2003 για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ τροποποιείται ως εξής:

1. Στο άρθρο 6.1 πρώτη πρόταση του κανονισμού (ΕΚ) αριθ. 998/2003 προστίθεται η λέξη «Μάλτα» ύστερα από τη λέξη «Ιρλανδία».

2. Στο άρθρο 6.1 τρίτη παράγραφο, οι λέξεις «αυτά τα τρία κράτη μέλη» αντικαθίστανται από τις λέξεις «αυτά τα τέσσερα κράτη μέλη».

3. Στο παράρτημα ΙΙ μέρος Α, στον κατάλογο των χωρών και των εδαφών προστίθεται η λέξη «Μάλτα» ύστερα από τη λέξη «Ιρλανδία».

Άρθρο 2

Η παρούσα απόφαση τίθεται σε ισχύ την 20η ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος